|  |  |
| --- | --- |
| **ΣΥΛΛΟΓΟΣ ΕΚΠ/KΩΝ Π.Ε.****«Ο ΠΕΡΙΚΛΗΣ»**Ταχ. Δ/νση: **Γιαβάση 7** **Τ.Κ.15242 Αγία ΠαρασκευήΤηλ-Fax: 2106399318**Πληροφ.: Σ. Γεωργόπουλος (6973256860)Email:info@syllogosperiklis.gr Δικτυακός τόπος: [http://www.syllogosperiklis.gr](http://www.syllogosperiklis.gr/) | **ΣΥΛΛΟΓΟΣ ΕΚΠ/ΚΩΝ Π. Ε.** **«ΑΜΑΡΟΥΣΙΟΥ»**Ταχ. Δ/νση: Κηφισίας 211Τ. Κ. 15124 ΜαρούσιΤηλ. : 210 8020697Πληροφ.: Δ. Πολυχρονιάδης (6945394406)Email: syll2grafeio@gmail.comΔικτυακός τόπος: http//: [www.syllogosekpaideutikonpeamarousisou.gr](http://www.syllogosekpaideutikonpeamarousisou.gr) |

***Δ Ε Λ Τ Ι Ο Τ Υ Π Ο Υ 19-12-2016***

(για την κοινή παράσταση διαμαρτυρίας – συνάντηση με τον Δ/ντή Εκπ/σης Π. Ε. Β΄ Αθήνας από τα Δ.Σ. των Συλλόγων Εκπ/κών Π.Ε. **«Ο ΠΕΡΙΚΛΗΣ»** και **«ΑΜΑΡΟΥΣΙΟΥ»** - Πέμπτη 15 – 12 – 2016)

Πραγματοποιήθηκε την Πέμπτη 15 – 12 – 2016 στις 14:00 **κοινή παράσταση διαμαρτυρίας** των μελών των Δ. Σ. των Συλλόγων Εκπ/κών Π. Ε. «Ο ΠΕΡΙΚΛΗΣ» και «ΑΜΑΡΟΥΣΙΟΥ» στη Δ/νση Π. Ε. Β΄Αθήνας όπου συναντήθηκαν με τον Αναπληρωτή Δ/ντή Εκπ/σης Π. Ε. Β΄ Αθήνας και την Προϊσταμένη Εκπαιδευτικών θεμάτων της Β΄ Δ/νσης Π. Ε. Β΄ Αθήνας (Παρότι η παράσταση είχε προγραμματισθεί και δημοσιοποιηθεί από ημέρες, οι εκπρόσωποι της Διεύθυνσης μας δήλωσαν ότι ο Διευθυντής Εκπαίδευσης απουσίαζε λόγω υποχρεώσεων στο Υπουργείο).

**Από την πλευρά των Δ. Σ. των Συλλόγου Εκπ/κών Π. Ε. τέθηκαν ζητήματα που απασχολούν και αντιμετωπίζουν οι συνάδελφοι στα σχολεία:**

**Πρωτίστως τονίσαμε για άλλη μια φορά ότι οι μνημονικές πολιτικές που ακολουθούνται από το ΥΠΠΕΘ και τις οποίες εφαρμόζει και εξυπηρετεί και η Διεύθυνση Π.Ε. Β΄ Αθήνας ευθύνονται απολύτως για την τραγική πραγματικότητα μέσα στην οποία λειτουργούν οι σχολικές μονάδες σήμερα.**

Τα Δ.Σ. εξέφρασαν την έντονη δυσαρέσκεια και αγανάκτηση τους. γιατί από την αρχή της φετινής σχολικής χρονιάς παρατηρήθηκαν **συνεχή και ατέλειωτα «λάθη» που έγιναν στις τοποθετήσεις** σε λειτουργικά κενά, αρχικά των υπεράριθμων, αλλά και των αναπληρωτών εκπαιδευτικών συναδέλφων μας στη συνέχεια.

Παρατηρήθηκε ακόμη έλλειψη διαφάνειας και νομιμότητας στην έκδοση και ανάρτηση των λειτουργικών κενών όλων των ειδικοτήτων*.*

Εκφράστηκε η έντονη αντίθεση στην επιχειρούμενη για άλλη μια φορά από το ΥΠ.Π.Ε.Θ. της πολιτικής τακτικής του **«διαίρει και βασίλευε*»*** *μεταξύ των εκπαιδευτικών των Δημοτικών Σχολείων σε ό, τι αφορά το τι και πού διδάσκει ο καθένας* (όχι στις αναθέσεις μαθημάτων των ειδικοτήτων στους δασκάλους, αλλά ούτε και στις αναθέσεις μαθημάτων των δασκάλων στις ειδικότητες π.χ. ευέλικτη ζώνη) προκειμένου να «εξοικονομηθούν» προσλήψεις ανέργων συναδέλφων μας αναπληρωτών ή να εξευρεθούν ώρες εκπαιδευτικών (δασκάλων ΠΕ70) για τη λειτουργία του Ολοήμερου.

Τονίσαμε την απόλυτη ανάγκη σε κάθε Δημοτικό Σχολείο να υπάρχει ένας επιπλέον **δάσκαλος ως υπεύθυνος για το ολοήμερο**, όπως γινόταν μέχρι και πέρσι.

Ακόμη η προσμέτρηση στο **διδακτικό ωράριο της ώρας σίτισης** των ολοήμερων τμημάτων σε όλους τους εκπαιδευτικούς που εμπλέκονται στη σίτιση των μαθητών και όχι μόνο στους υπεύθυνους ολοήμερων τμημάτων, είναι αναγκαίο να γίνει γιατί διαφορετικά υπάρχει παραβίαση του νομικώς κατοχυρωμένου ωραρίου των εκπαιδευτικών.

Την κάλυψη όλων των κενών και ελλείψεων σε εκπαιδευτικούς στη Δ/νση Π. Ε. Β΄ Αθήνας σε εκπαιδευτικούς **Παράλληλων Στηρίξεων** για όλα τα παιδιά που το έχουν ανάγκη – ένας δάσκαλος παράλληλης στήριξης για κάθε παιδί με διάγνωση του ΚΕΔΔΥ – και όχι η κάλυψη ωρών Παράλληλης Στήριξης σε μαθητές με τα ελάχιστα περισσεύματα που ενδεχομένως υπάρχουν σε κάποια σχολεία, με αποτέλεσμα να δέχονται τα παιδιά αυτά στήριξη από πολλούς εκπαιδευτικούς (μέχρι και τέσσερις) και μάλιστα και από εκπαιδευτικούς ειδικοτήτων, με πολλά αρνητικά αποτελέσματα.

Τα Δ.Σ. τόνισαν την αναγκαιότητα **ύπαρξης ενός ικανού αριθμού μονίμων εκπαιδευτικών** σε κάθε Δ/νση ή και ομάδες σχολείων, ώστε να μπορούν να καλυφθούν οι δικαιολογημένες απουσίες εκπαιδευτικών τόσο στα δημοτικά αλλά κυρίως στα νηπιαγωγεία που ή πίεση από τυχών απουσία εκπαιδευτικού δημιουργεί τεράστιες δυσκολίες.

Τέλος τονίστηκε ότι πολλά θα μπορούσαν να είχαν γίνει καλύτερα, «λάθη» θα μπορούσαν να είχαν αποφευχθεί, **αν λειτουργούσε, όπως έπρεπε, το ΠΥΣΠΕ** για όλα τα θέματα της αρμοδιότητάς του με αποκλειστική ευθύνη της πλειοψηφίας της Διοίκησης και ότι είναι μια ευκαιρία να σταματήσει αυτό με τις αλλαγές που θα γίνουν στα Συμβούλια από τις αρχές Ιανουαρίου, με την ανάληψη των καθηκόντων των νέων Αιρετών που έχουν εκλεγεί από τις πρόσφατες διαδικασίες του Νοεμβρίου. Άλλωστε η Δ/νσή μας, για πολλούς λόγους, μπορεί και έχει τις δυνατότητες να λειτουργεί πολύ καλύτερα και κυρίως νόμιμα, δίκαια και με αξιοπρέπεια για όλους. Θα πρέπει να μας διακατέχει η πεποίθηση ότι η διαφάνεια, ή έλλειψη αδικιών ή λαθών και η αξιοκρατία συμβάλει σε σημαντικό βαθμό και στις ανθρώπινες σχέσεις και στην εν γένει λειτουργία του ίδιου του σχολείου.

Από την πλευρά της Δ/νσης Π.Ε. Β΄ Αθήνας ο Αναπληρωτής Δ/ντής Εκπ/σης και η Προϊσταμένη Εκπαιδευτικών θεμάτων της Δ/νσης δήλωσαν ότι θα μεταφέρουν τα αιτήματα των Συλλόγων στο Δ/ντή Εκπ/σης και θα υπάρξουν απαντήσεις. Πάντως για τις τοποθετήσεις των εκπαιδευτικών δήλωσαν ότι γίνονται με βάση τις αιτούμενες διδακτικές ώρες από κάθε σχολείο και ότι σήμερα δεν υπάρχουν από μεριάς των σχολείων αιτήσεις για ελλείψεις σε διδακτικές ώρες. Παρέλειψαν βέβαια να μας πουν ότι οι προφορικές εντολές της Διοίκησης προς τους Διευθυντές των σχολείων λειτούργησαν στην κατεύθυνση επιβολής του νέου νομοθετικού πλαισίου που δημιουργεί το σχολείο – χυλός αποδίδοντας μάλιστα τη σχετική ευθύνη στους συλλόγους διδασκόντων.

Ακόμη μας δήλωσαν ότι για το θέμα του ωραρίου της σίτισης σε όλους τους εκπαιδευτικούς που εμπλέκονται γίνεται συζήτηση στο Υπουργείο Παιδείας και η αίσθηση είναι ότι θα υπάρξει θετική εξέλιξη για τη νέα σχολική χρονιά. Ωστόσο η Διεύθυνση δεν έχει ακόμη απαντήσει εγγράφως στο αίτημα δεκάδων συναδέλφων που κατατέθηκε με πρωτόκολλο σχετικά με τη χρέωση της ώρας σίτισης.

**Τα Δ. Σ. των Συλλόγων Εκπ/κών Π. Ε. δήλωσαν ότι θα συνεχίσουν και θα εντείνουν τις προσπάθειές τους για την προάσπιση των εργασιακών δικαιωμάτων των εκπαιδευτικών και των μορφωτικών δικαιωμάτων των μαθητών μας, ενάντια στις πολιτικές που εφαρμόζονται στην εκπαίδευση και θα προχωρήσουν στην υιοθέτηση κάθε πρόσφορου μέτρου για την αντιμετώπιση αυθαιρεσιών ή και «λαθών» της διοίκησης σε βάρος των εκπαιδευτικών.**

**Τα Δ.Σ. των ΣΥΛΛΟΓΩΝ**